緣識  其六
作者：宋太宗
朝代：宋

paragraphs: 月光紅燄影參差，九衢麗景意躕踟。
車馬往來珠無礙，幾人相逐幾人隨。
天河夜靜色如銀，半擁紅街半擁春。
山高市邑弦管處，燭殘露顯伴香塵。
傳更漏唱欲將催，百萬燈花燄裏開。
醉酒狂歌家家客，行坐歡如莫自裁。
去年今夕一般遊，桂樹蟾宮慢欹樓。
更深漸覺寒氣冷，雲摇五色順情流。